**ANOTACIJA IZBRANE KNJIGE**

**Marjana Moškrič: Sanje o belem štrpedu.**

Mladinski roman *Sanje o belem štrpedu* izpostavlja zelo aktualno temo socialne neenakosti. S svojo zgodbo »*o svetlobi, temi, megli, soncu, iskanju, izgubljenih stvareh, poteptanih sanjah. Pa o kresnicah in o štrpedu …*« sporoča, da se je neusmiljeni logiki kapitala ter ljudem, ki jo gojijo, potrebno zoperstavljati, ker bo sicer samo še slabše. Delitev na izbrane bogate, ki živijo v bleščeče urejenem svetu Zelenega gaja, polnem materialnih dobrin in privilegijev, ter reveže, ki večinoma brez upanja na boljšo prihodnost lahko samo životarijo v propadajoči, nekoč cvetoči industrijski Coni, zareže v vse pore družbe in vpliva tudi na prijateljske ter ljubezenske odnose. Glavni liki, trije samosvoji najstniki, so skupaj odraščali v takrat za življenje še znosni Coni. A že v otroštvu so opažali socialne krivice, ki so porajale razpade družin in nasilje. Da bi se takšnim pojavom lahko upirali, so ustanovili svojo Štrpedovo druščino. Poimenovali so jo po pravljičnem liku, o katerem jim je pogosto pripovedovala Olmova pranona, ki je v visoki starosti vedno bolj verjela temu izročilu o večnem boju med dobrim in zlim. Zaobljubili so zvestobo belemu štrpedu oz. boju za prevlado Dobrega, kar pomeni tudi upiranje logiki »ponorelega sveta«, po kateri posameznik velja le toliko, kot ima denarja. A zgodba se močno zaplete, ko se gimnazijka Šona zaradi mamine poroke s »kravatarjem«, uglednim in vplivnim poslovnežem, preseli v bogati Zeleni gaj, kjer naj bi postala del privilegiranih izbrancev. Prijateljstvo in ljubezen sta na preizkušnji. Nenavadni dogodki pa dobivajo celo kriminalna ozadja. Toda Olmo, »ki ima sanje in bo enkrat res obrnil svet na glavo«, zmore premagati svoje dvome in strah ter s svojo odločnostjo prebuditi tudi v prijateljih občutke za prave odločitve.

Zgodbo pripovedujejo Šona (Sonja), Olmo in Sine (Siniša) kot prvoosebni pripovedovalci, s čimer vnašajo v pripoved tri osebno obarvane poglede in resnice, ki jih je za obstoj trdnih medsebojnih vezi potrebno razumeti in spoštovati. Z realistično osnovo romana se prepleta fantazijska (naslovna) pripoved o belem in črnem štrpedu, ki ima močan simbolni pomen. Z njim je posredno poudarjena čudežna moč pravljic, s pomočjo katerih otroci in odrasli že stoletja prepoznavamo ključne skrivnosti in modrosti življenja. Brez teh trdnih temeljev smo lahko hitro plen miselnosti sodobne potrošniške družbe, ki ne prisega na glagol *biti* ampak *imeti*. Roman *Sanje o belem štrpedu* išče odgovore na vprašanja, ki gradijo posameznikov odnos do sveta in so še posebej pomembna v času dozorevanja. S svojim sporočilom roman pomaga razbijati tudi predsodke, saj spodbuja strpnost do drugih in drugačnih. Pripoved je napisana berljivo, v fantazijskem delu je jezik izrazito večpomenski, v realističnem delu pa je odprt tudi za neknjižne zvrsti jezika.